ORDE do 31 de maio de 2005 pola que se determinan os servizos mínimos dirixidos a garantir os servizos esenciais na Fundación Hospital Virxe da Xunqueira, durante a folga convocada pola asemblea de facultativos, para os días 7, 9 e 14 de xuño de 2005.
CONSELLERÍA DE SANIDADE — III. OUTRAS DISPOSICIÓNS — 03/06/2005

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está
condicionado ao mantemento dos servizos esenciais fixados no artigo 2 do Decreto 155/1988 do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada folga pola asemblea de facultativos para os días 7, 9 e 14 de xuño de 2005, que afectará a todos os facultativos do Hospital Virxe da Xunqueira, outorgada audiencia ao comité de folga,
DISPOÑO:
Artigo 1º
A convocatoria de folga realizada polo asemblea de facultaivos para os días 7, 9 e 14 de xuño de 2005, que afectará a todos os facultativos que prestan servizos no Hospital Virxe da Xunqueira, deberá entenderse condicionada ao mantemento dos servizos mínimos, segundo os criterios que se dispoñen nesta orde.
Os servizos mínimos que se fixan son totalmente imprescindibles para manter a axeitada cobertura dos servizos esenciais de asistencia sanitaria no centro sanitario, para os efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo ningún concepto, poden quedar desasistidos polas características do servizo dispensado.
E por iso, mantéñense os servizos mínimos necesarios para garantir a asistencia imprescindible a doentes hospitalizados, así como a atención urxente e permanente aos usuarios, que non poden aprazarse sen consecuencias negativas para a saúde.
Entrando na análise pormenorizada dos servizos mínimos, establécense os seguintes criterios rectores na determinación do persoal necesario para o mantemento dos servizos esenciais:
Criterios reitores:
Os criterios de determinación do persoal facultativo para a cobertura dos servizos mínimos, serán os seguintes:
I. Cobertura do 100% da actividade urxente nun triple ámbito:
-Servizos de urxencias e gardas médicas.
-Quirófanos urxentes (xerais e de tocoloxía) para a atención dos usuarios que requiran intervención cirúrxica inaprazable no seu ingreso.
-Atención aos paritorios.
II. Cobertura da actividade cirúrxica dos doentes hospitalizados, respecto ás patoloxías que poñan en perigro a súa vida ou agraven o seu estado de saúde.
III. Na área de hospitalización establecerase o número necesario para garantir as visitas médicas, a atención indefectible dos doentes hospitalizados e as altas clínicas.
IV. No ámbito de consulta atenderanse as consideradas como urxentes.
V. Garantirase a dispensación de medicamentos e de productos sanitarios, que segundo o criterio do facultativo sexan necesarias.
VI. Garantirase, así mesmo, a realización das probas complementarias urxentes e as que se refiren aos doentes hospitalizados que, segundo o criterio do facultativo, sexan necesarias e inaprazables.
A determinación dos profesionais necesarios con base nos criterios anteriores e a súa fixación debe estar adecuadamente motivada. A xustificación debe constar no expediente de determinación de mínimos e debe exteriorizarse axeitadamente para xeral coñecemento dos destinatarios. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Os nomes dos profesionais necesarios para a cobertura dos servizos mínimos deberán ser publicados nos taboleiros de anuncios, con antelación ao inicio da folga.
Con tales premisas, no anexo desta resolución recóllese o número de efectivos de servizos mínimos para cubrir as xornadas de folga.
Artigo 2º
A designación nominal, que deberá recaer nos profesionais de xeito rotatorio, será determinada polo director-xerente e notificada aos profesionais designados.
O profesional designado como servizo mínimo, que desexe exercer o seu dereito de folga, poderá instar a substitución da súa designación por outro profesional que voluntariamente acepte o cambio de maneira expresa.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal
nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 31 de maio de 2005.
José Manuel González Álvarez
Conselleiro de Sanidade
ANEXO I
Centro: Fundación Hospital Virxe da Xunqueira.
Número de efectivos de servizos mínimos.
Categoría/servizo
Noite (das 0.00 ás 8.00 h)
Mañá
Tarde
Noite (das 22.00 ás 24.00 h)
Urxencias
1 G.P.F.
3 presenza
1 PRES+1 G.P.F.
1 G.P.F.
Área cirúrxica
4 G.L.
4 presenza
4 G.L.
4 G.L.
Área clínica
1 G.L.+1 G.P.F.
3 presenza
1 G.P.F.+1 G.L.
1 G.P.F.+1 G.L.
Servizos centrais
1 G.L.
2 presenza (*)
1 G.L.
1 G.L.
Persoal facultativo
2 G.P.F.+6 G.L.
12 presenza
1 PRES+2 G.P.F.+6 G.L.
2 G.P.F.+6 G.L.
* O xoves 9 de xuño só hai unha presenza.
P.F.= presenza física.
G.P.F.= garda presenza física.
G.L.= garda localizada.
CONSELLERÍA DE FAMILIA, XUVENTUDE, DEPORTE
E VOLUNTARIADO